Dogovor o zajedničkom nastupu
Lideri Srbije, Hrvatske i Slovenije su na sastanku kod Smedereva dogovorili saradnju o oblasti ekonomije i evropskih integracija
Predsednik Srbije Boris Tadić i njegovi gosti – premijeri Hrvatske i Slovenije Jadranka Kosor i Borut Pahor podržali su danas, na sastanku u Vili “Zlatni breg” kod Smedereva integraciju regiona u EU i istakli opredeljenje da u najskorije vreme reše otvorena pitanja tri zemlje. Na skupu koji je održan u nekadašnjoj rezidenciji dinastije Obrenović, zvaničnici tri zemlje su dogovorili jačanje ekonomske saradnje kao i zajednički nastup na trećim tržištima. Po mišljenju srpskog predsednika odnosi tri države konstantno idu uzlaznom putanjom, a kako je rekao Tadić Hrvatska i Srbija se suočavaju i sa problemima optužnica protiv osoba osumnjičenih za ratne zločine. Od optužnica se ne sme odustajati, ali dve zemlje treba da sarađuju na njihovoj reviziji, smatra Tadić: O uzajamnim tužbama Hrvatske i Srbije pred Međunarodnim sudom pravde danas nije razgovarano, a kako je rekao Tadić to je pitanje o kojem dogovor treba da postignu vlade dve zemlje. Po rečima Jadranke Kosor hrvatska vlada nije razmatrala ovaj problem, jer je, kako je rekla, pre toga potrebno rešiti "nulta pitanja" nestalih hrvatskih državljana u sukobima 90-tih i povratka kulturnog blaga odnetog tokom rata. Tadić i Kosor su izrazili međusobnu podršku u evrointegraciji dve zemlje, a premijerka Hrvatske je istakla da je njena zemlja više puta jasno pokazala da podržava evropski put Srbije: Kao premijer zemlje koja je već članica EU, Borut Pahor je istakao da će se kao član evropskog Saveta, založiti da Hrvatska u junu završi pregovore o članstvu, a da Srbija do kraja godine dobije status kandidata za članstvo. Posle razgovora u Smederevu, premijerka Hrvatske se sastala u Beogradu sa srpskim kolegom Mirkom Cvetkovićem, a glavna tema ovih razgovora bila je privredna saradnja dve zemlje. Konstatovano je da se ekonomska saradnja poboljšava iz godine u godinu, ali da ima prostora za dalje unapređenje, naročito kroz zajednički nastup srpskih i hrvatskih preduzeća na trećim tržištima.